钦定古今图书集成/历象汇编/岁功典/第011卷 > 《梁元帝纂要》 > 读春令赋 韦缜
## 钦定古今图书集成/历象汇编/岁功典/第011卷 > 《梁元帝纂要》 > 读春令赋 韦缜

首四时曰春，贞百度曰圣。复其度，必圣之元；定其时，
惟春之孟。太史先谒，以明在木之文；上公奉仪，乃读
行春之令。故汉王修之以展礼，晋后奉之以施敬。伊
历载之或亏，洎我唐之斯盛。若夫太昊统节，勾芒御
辰。历以元而天地更始，气直震而物候维新。皇上乃
顺时令，序彝伦，载青旗之容与，服苍玉之璘玢。辨色
而金貂列位，迎春而玉辂迥轮。爰奉令以进读，遂授
时而发春。俯偻前止，精诚上陈。晓色分于丹陛，《韶华》
发于紫宸。遂焕爵以颁秩，乃布德而昭仁。则知臣职
不愆，国典靡阙。修阳事而考阴令，祀朝日而享夕月。
陈而未读，千门之寒气犹飞；捧而既宣，九有之春辉
已发。览读斯竟，庆赐乃行。缓政刑于肃杀，遂性命于
生荣。习习和风，扇万物而条畅；迟迟丽景，昭八极之
文明；陈盛礼于元辰，酌宏谋于往旧。祀为国本，燔柴
斯用乎上辛；食惟政先，祈谷必当于《太簇》。莫不汨之
则斯祸，叙之则斯祐。所以敕上公之恒典，俾畴人之
敬授。穆穆秘殿，明明我皇，体乾道以从事，阅春令而
颁方。可谓君奉时而“罔失，臣出言而有章。时历克正，
宪度克扬。既同文于戎貊，亦暨教于要荒。谅皇家之
弘务，将永世而观光。”